UPRS Sklep I U 781/2025-3
Sodna praksa Upravnega sodišča, 2025-05-30

brezplačna pravna pomoč - predlog za izločitev uradne osebe - izpodbijani akt ni upravni akt - zavrženje tožbe

Tožnik izpodbija sklep o zavrženju predloga za izločitev uradne osebe, ki upoštevajoč ustaljeno sodno prakso Vrhovnega sodišča Republike Slovenije ni sklep, s katerim je postopek odločanja o izdaji upravnega akta obnovljen, ustavljen ali končan v smislu določbe drugega odstavka 5. člena ZUS-1.

1. Toženka je na podlagi 37. člena Zakona o splošnem upravnem postopku (v nadaljevanju ZUP) zavrgla tožnikov predlog za izločitev strokovne službe za brezplačno pravno pomoč Delovnega in socialnega sodišča v Ljubljani z dne 10. 2. 2025.

2. Tožnik iz vseh tožbenih razlogov predlaga, da sodišče opravi glavno obravnavo, opravi ogled, izpodbijani sklep odpravi, ugodi prošnji za brezplačno pravno pomoč ali izpodbijani sklep odpravi ter zadevo vrne v ponovno odločanje nepristranskemu in poštenemu organu za brezplačno pravno pomoč.

3. Navaja, da predsednica Delovnega in socialnega sodišča v Ljubljani, kot vodja organa za brezplačno pravno pomoč, ni bila pristojna za zavrženje tožnikovega utemeljenega predloga za izločitev predsednice. Poudarja, da je na podlagi določb ZUP za izločitev vodje organa brezplačne pravne pomoči pristojen minister za pravosodje, zato je utemeljen zahtevek za razveljavitev izpodbijanega sklepa in odstop predloga trenutnemu ministru za pravosodje.

4. Sodišče v upravnem sporu odloča o zakonitosti dokončnih upravnih aktov, s katerimi se posega v pravni položaj tožnika; o zakonitosti drugih aktov odloča sodišče v upravnem sporu le, če tako določa zakon (prvi odstavek 2. člena Zakona o upravnem sporu, v nadaljevanju ZUS-1). Upravni akt po ZUS-1 je upravna odločba in drug javnopravni, enostranski oblastveni posamični akt, izdan v okviru izvrševanja upravne funkcije, s katerim je organ odločil o pravici, obveznosti ali pravni koristi posameznika, pravne osebe ali druge osebe, ki je lahko stranka v postopku izdaje akta (drugi odstavek 2. člena ZUS-1). Akti, ki pomenijo zgolj procesno odločitev, so predmet presoje v upravnem sporu le takrat, če tako določa ZUS-1. V upravnem sporu je dovoljeno izpodbijati tiste sklepe, s katerimi je bil postopek odločanja o izdaji upravnega akta obnovljen, ustavljen ali končan (drugi odstavek 5. člena ZUS-1). Ustaljena je sodna praksa Vrhovnega sodišča Republike Slovenije

, da navedeni pogoj pomeni, da gre za sklepe, ki lahko posegajo v pravni položaj posameznika, čeprav so po vsebini samo procesne odločitve in nimajo značilnosti upravnega akta.

5. Tožnik izpodbija sklep o zavrženju predloga za izločitev uradne osebe, ki upoštevajoč ustaljeno sodno prakso Vrhovnega sodišča Republike Slovenije

ni sklep, s katerim je postopek odločanja o izdaji upravnega akta obnovljen, ustavljen ali končan v smislu določbe drugega odstavka 5. člena ZUS-1.

6. Sodišče je po ugotovitvi, da tožnik izpodbija akt, ki ni upravni akt oziroma akt, ki se lahko izpodbija v upravnem sporu, tožbo na podlagi 4. točke prvega odstavka 36. člena ZUS-1 zavrglo. Sodišče še dodaja, da na odločitev ne vpliva pravni pouk v izpodbijanem sklepu, ker napačen pravni pouk tožniku ne more dati več pravic, kot jih daje zakon.

Glej sklepe Vrhovnega sodišča Republike Slovenije I Up 443/209 z dne 15. 4. 2010 (5. točka obrazložitve), I Up 97/2012 z dne 19. 4. 2012 (6. točka obrazložitve), I Up 480/2007 z dne 30. 8. 2007 (šesti odstavek obrazložitve) in I Up 51/2016 (7. točka obrazložitve).

Glej sklepe Vrhovnega sodišča RS I Up 137/2024 dne 21. 8. 2024 (16. točka obrazložitve), I Up 165/2018 z dne 3. 9. 2019 (7. točka obrazložitve), I Up 113/2018 z dne 29. 8. 2018 (5. točka obrazložitve) in druge.

Glej na primer sklep Vrhovnega sodišča RS v zadevi I Up 109/2016 z dne 22. 11. 2017 (7. točka obrazložitve).

Zakon o upravnem sporu (2006) - ZUS-1  - člen 36, 36/1, 36/1-4

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.